b"\n_START_ARTICLE_\nBenito Mussolini\n_START_SECTION_\nMedlemskap i sosialistpartiet\n_START_PARAGRAPH_\nI Forlimpopoli meldte han seg inn i Det italienske sosialistparti (Partito Socialista Italiano) i 1900. I 1901 hadde Mussolini kvalifisert seg med diplom som folkeskolel\xc3\xa6rer. Han pr\xc3\xb8vde s\xc3\xa5 \xc3\xa5 f\xc3\xa5 varige l\xc3\xa6rerstillinger i Predappio, Legnano, Tolentino, Ancona og Castelnuovo Scrivia. Ikke engang i hjembyen Predappio ville de ha ham som sostituto aiutante (hjelpel\xc3\xa6rervikar), men det ble avvist av skolestyrets \xc2\xabklerikomoderate\xc2\xbb gruppe (10 neistemmer av 14). I februar 1902 fikk han til slutt en beskjeden stilling ved folkeskolen i Pieve Saliceto i kommunen Gualtieri, den f\xc3\xb8rste kommunen som var kommet under sosialistisk lokalstyre. Det skulle imidlertid bare vare noen m\xc3\xa5neder.\n_START_SECTION_\nI radikale kretser i Sveits\n_START_PARAGRAPH_\nHan dro i 1902 til Sveits f\xc3\xb8rst til Lausanne. Mussolini var p\xc3\xa5 den tid motstander av milit\xc3\xa6rtjeneste. Han var nesten pengelens ved ankomsten dit, og fant seg ikke noe levebr\xc3\xb8d til \xc3\xa5 begynne med. Han ble tidlig arrestert for l\xc3\xb8sgjengeri og m\xc3\xa5tte tilbringe en natt i arresten. Situasjonen ga ham anledning til \xc3\xa5 begynne \xc3\xa5 l\xc3\xa6re seg tysk og fransk._NEWLINE_Han ble utvist fra Sveits to ganger. Den 18. juni 1903 ble han fengslet for sosialistisk oppvigleri, og etter tolv dager i fengsel ble han utvist 30. juni. Den 9. april 1904 ble han tatt med en forfalsket oppholdstillatelse, holdt i arresten i syv dager i Bellinzona og s\xc3\xa5 sendt ut. Imens var han blitt d\xc3\xb8mt til ett \xc3\xa5rs fengsel i Italia for \xc3\xa5 ha unndratt seg milit\xc3\xa6rtjeneste. Men sosialistiske og anarkistiske venner i det sveitsiske italienskspr\xc3\xa5klige kanton Ticino hjalp ham med \xc3\xa5 holde seg skjult._NEWLINE_Sveits var p\xc3\xa5 den tid blitt litt av et tilfluktssted for sosialistiske radikalere fra hele Europa. Der kom han i kontakt med russiske andre sosialister og anarkister, blant annet med intellektuelle som Giacinto Menotti Serrati og Angelica Balabanoff; sistnevnte var en av Lenins medarbeidere. Hun l\xc3\xa6rte ham mer om marxismen og underviste ham i tysk, og de to forble venner i to ti\xc3\xa5r, inntil deres politiske veier skiltes markant._NEWLINE_Han fikk ogs\xc3\xa5 anledning til \xc3\xa5 f\xc3\xb8lge forelesninger av \xc3\xb8konomen Vilfredo Pareto ved det sosialvitenskapelige fakultet i Lausanne. Pareto var en sterk kritiker av det liberale demokrati og hans elitistiske, antiintellektuelle tanker skulle bli viktige for fascistene._NEWLINE_I 1904 begynte Mussolini sin journalistiske virksomhet, som skulle bli en lidenskap som fulgte ham hele livet. Han skrev for lokale sosialistblader som blant annet \xc2\xabProletario\xc2\xbb, og ble korrespondent for Milanoavisen \xc2\xabl'Avanguardia socialista\xc2\xbb. Hans f\xc3\xb8rste skriverier belegger at hans tanker ikke dekket seg helt med den ideologiske tradisjon som da var fremherskende i den positivistisk pregede italienske sosialisme. Mussolini kritiserte den reformistiske orientering og knyttet seg i stedet opp mot partiets revolusjon\xc3\xa6re fl\xc3\xb8y, ledet av Arturo Labriola._NEWLINE_Med \xc3\xa5rene skulle han utvikle en stadig sterkere forakt for reformistene, og pr\xc3\xb8vde stadig mer p\xc3\xa5g\xc3\xa5ende \xc3\xa5 f\xc3\xa5 hele den sosialistiske bevegelse til \xc3\xa5 slutte seg til Mussolinis eget revolusjon\xc3\xa6re konsept. Det var i disse \xc3\xa5rene og fremover at han la for dagen sin sterkeste ideologiske affinitet til revolusjon\xc3\xa6r syndikalisme._NEWLINE_Hans avisartikler vitnet ofte om hans store og grundige leselyst. Denne studielysten, som begynte f\xc3\xb8r hans sveitsiske eksil og fikk et veldig dytt fremover der, skulle vedvare gjennom livet. Hans inng\xc3\xa5ende kjennskap til fransk, tysk og italiensk sosialistisk og filosofisk litteratur ble lagt merke til. Han b\xc3\xa5de gjennomgikk og tildels oversatte fra den i sine artikler. Han ble etterhvert kjent for \xc3\xa5 kunne konversere p\xc3\xa5 direkten om obskure emner uten notater og med stor dybde. Han hadde ikke bare kunnskap om Marx og Engels, men ble ogs\xc3\xa5 fortrolig med Sorel, Nietzsche og Kant._NEWLINE_Mussolini hadde fremdeles stor glede av \xc3\xa5 sjokkere fromme kristne, blant annet ved \xc3\xa5 gj\xc3\xb8re narr av Jesus som en uvitende j\xc3\xb8de og hevdet han var en \xc3\xa5ndelig pygm\xc3\xa9 sammenlignet med Buddha. Etter diskusjoner med den italienske metodistiske pastor Alfredo Taglialatela kom han til negativ konklusjon angjeldende Guds eksistens, og i dette sp\xc3\xb8rsm\xc3\xa5let skulle han senere aldri endre oppfatning. Hans oppfatning om dette beskrev han i sin f\xc3\xb8rste bok, \xc2\xabL'uomo e la divinit\xc3\xa0: Dio non esiste\xc2\xbb (\xc2\xabMennesket og guddommen: Det finnes ingen Gud\xc2\xbb). I denne korte boken raljerte han med den katolske kirke og sang ateismens pris, med en kortfattet gjennomgang av hva som etter hans mening fremtvang en fornektelse av at det kunne finnes noen Gud. Religion var en form for galskap, erkl\xc3\xa6rte han._NEWLINE_Tiden i Sveits var kummerlig. Han dro rundt i stor armod, fant bare leilighetsarbeide men tilbragte stadig mye tid med sine venner p\xc3\xa5 den ekstreme venstrefl\xc3\xb8y. Hans deltakelse i deres aksjoner bragte ham ved flere anledninger i konflikt med den sveitsiske ordensmakt, og han var usikker p\xc3\xa5 hvor han skulle gj\xc3\xb8re av seg. Han var inne p\xc3\xa5 \xc3\xa5 s\xc3\xb8ke arbeid i Madagaskar, ta arbeid for en sosialistisk avis i New York, eller kanskje slutte seg til andre sosialister i eksil i den amerikanske delstaten Vermont.\n_START_SECTION_\nGjenkomst til Italia\n_START_PARAGRAPH_\nI november 1904 ble det i anledning av f\xc3\xb8dselen av en tronarving til den italienske trone, Umberto, utropt et amnesti for italienere som hadde unndratt seg verneplikten. Det valgte han \xc3\xa5 dra nytte av og dro tilbake til Italia og meldte seg til milit\xc3\xa6rtjeneste i milit\xc3\xa6rdistriktet Forl\xc3\xac. Den 30. desember 1904 ble han innrullert i det 10. bersaglieriregiment i Verona. Han ble innvilget permisjon den 19. januar 1905, slik at han kunne reise hjem til sin mors d\xc3\xb8dsleie, men m\xc3\xa5tte s\xc3\xa5 returnere til regimentet. Han fullf\xc3\xb8rte tjenesten og kunne ta med seg en attest for god og disiplinert oppf\xc3\xb8rsel._NEWLINE_Etter dimisjonen kom Mussolini hjem til Dovia di Predappio den 4. september 1906. Kort tid etter fikk han engasjement som hjelpel\xc3\xa6rer fra 15. november til semesterslutt i Tolmezzo (Friuli), men fikk ikke kontrakten fornyet p\xc3\xa5 grunn av sin antiklerikale agitasjon._NEWLINE_P\xc3\xa5 lignende vis gikk det ham det p\xc3\xa5f\xc3\xb8lgende \xc3\xa5r ved den tekniske skole Collegio Civico i Oneglia p\xc3\xa5 den italienske riviera, der han etter et spr\xc3\xa5kkurs i Bologna hadde f\xc3\xa5tt seg en stilling som franskl\xc3\xa6rer i mars 1908. Han underviste ogs\xc3\xa5 i italiensk, historie og geografi._NEWLINE_I Oneglia ble han for f\xc3\xb8rste gang redakt\xc3\xb8r for en avis. Ogs\xc3\xa5 denne gang dreide det seg om en landsens lokalavis; den sosialistiske ukeavisen \xc2\xabLa Lima\xc2\xbb. I sine artikler, skrevet under psevdonymet \xc2\xabVero Eretico\xc2\xbb (veritabel heretiker), gikk han til angrep p\xc3\xa5 alle samfunnets institusjoner, det v\xc3\xa6re seg de politiske s\xc3\xa5 vel som de religi\xc3\xb8se. Han anklaget regjeringen Giolitti og kirken for \xc3\xa5 forsvare kapitalismens interesser i stedet for proletariatets. Det ble stor blest om avisen, og hans radikale bidrag i lokalaviser kostet ham undervisningsstillingen._NEWLINE_Tilbake i Predappio ble han anf\xc3\xb8rer for en landarbeiderstreik. Den 18. juli 1908 ble han arrestert for trusler; han ble straks stilt for rettet, og d\xc3\xb8mt til tre m\xc3\xa5neders fengselsstraff. Men etter 15 dager ble han l\xc3\xb8slatt mot kausjon. I september samme \xc3\xa5r ble han igjen fengslet, denne gang for ti dager, for \xc3\xa5 ha arrangert et ulovlig m\xc3\xb8te i Meldola._NEWLINE_I november flyttet han til Forl\xc3\xac der han bodde sammen med sin far. Han hadde \xc3\xa5pnet en trattoria som han hadde kalt Il bersagliere, og drev sammen med enkefruen Anna Lombardi (f. Guidi), mor til Benitos fremtidige hustru. I denne perioden publiserte Mussolini i Pagine libere (et revolusjon\xc3\xa6rt syndikalistisk tidsskrift redigert i Lugano og redigert av Angelo Oliviero Olivetti) artikkelserien \xc2\xabLa filosofia della forza\xc2\xbb som analyserte og bygde p\xc3\xa5 Nietzsches tanker. Den ble senere utgitt som bok.\n_START_SECTION_\nOpphold i Trient\n_START_PARAGRAPH_\nDen 6. februar 1909 dro han til en ny jobb i Trento (Trient), som den gang tilh\xc3\xb8rte det \xc3\xb8sterrikske Tirol. Trient var tospr\xc3\xa5klig, og de italienskspr\xc3\xa5klige var desidert i overvekt b\xc3\xa5de totalt sett og ikke minst i arbeiderklassen. Sammen med Trieste var byen blitt et fokus for den italienske irredentistbevegelse._NEWLINE_I Trento ble han sekret\xc3\xa6r for byens sosialistiske arbeiderkammer, og samtidig redakt\xc3\xb8r for denne organisasjonens meldingsblad L'Avvenire del Lavoratore. Allerede den 7. mars kom han i journalistiske klammerier med Alcide De Gasperi, redakt\xc3\xb8r for det katolske tidsskriftet Il Trentino._NEWLINE_Han ble ogs\xc3\xa5 medarbeider for de tridentinske sosialistenes partiorgan, tidsskriftet Il Popolo.  Han ble kjent med tidsskriftets grunnlegger, den tridentinske journalisten og sosialistlederen og senere delegat til det \xc3\xb8sterrikske riksr\xc3\xa5d, Cesare Battisti. Han var irredentist som kjempet for Trentinos l\xc3\xb8srivelse fra \xc3\x98sterrike og innlemmelse i Italia. Dette overensstemte ikke med partilinjen. Men hans nasjonalistiske engasjement fant gjenklang hos Mussolini._NEWLINE_Mussolini provoserte b\xc3\xa5de sosialistene, kirken og myndighetene. I Il Popolos spalter kastet han seg den 12. juni 1909 inn i en sak som hadde vakt oppstuss: En bondekone, Rosa Broll, hadde f\xc3\xa5tt tilnavnet \xc2\xabden hellige fra Sus\xc3\xa0\xc2\xbb, etter at den stedlige sogneprest hadde hevdet at hun var i besittelse av mirakul\xc3\xb8se evner. Men etter n\xc3\xa6rmere granskning var det flere ting som virket merkelig, og Mussolini utnyttet den for \xc3\xa5 bringe kirken og dens institusjoner generelt i miskreditt. Artiklene ble senere utgitt som boken La santa di Sus\xc3\xa0._NEWLINE_Mussolini anklaget stadig prestene for forderv. For \xc2\xabIl Popolo\xc2\xbb skrev han ogs\xc3\xa5 en etter datidens m\xc3\xa5l seksuelt frilynt historisk f\xc3\xb8ljetongroman Claudia Particella, l'amante del Cardinal Madruzzo (Claudia Particella, kardinal Madruzzos elskerinne). Vel var kardinalen en historisk person fra Trento p\xc3\xa5 1600-tallet, men romanen var ikke spesielt tro mot historien; det hele var en kraftig antiklerikal satire. Romanen kom ikke p\xc3\xa5 trykk f\xc3\xb8r i 1910, etter at Mussolini hadde forlatt Trentino. Den ble senere utgitt i bokform._NEWLINE_Den 10. september 1909 ble Mussolini fengslet i Rovereto etter \xc3\xa5 ha spredt forbudt litteratur og for ha oppildnet til vold mot habsburgernes styre; Den 29. ble han utvist fra \xc3\x98sterrike og vendte s\xc3\xa5 tilbake til Forl\xc3\xac.\n_START_SECTION_\nPolitisk utvikling\n_START_PARAGRAPH_\nEtter sentralmaktenes f\xc3\xb8rste serie med tilbakeslag under verdenskrigen og \xc3\x98sterrikes avvisning av \xc3\xa5 avst\xc3\xa5 italienskspr\xc3\xa5klige territorier (som for eksempel Trentino) som motytelse for fortsatt italiensk n\xc3\xb8ytralitet, vokste krigsviljen i den italienske befolkning. Dette var gunstig for Mussolini, som fortsatt s\xc3\xa5 p\xc3\xa5 seg selv som sosialist, og generelt ble ansett som en \xe2\x80\x93 om enn som en nasjonalistisk sosialist._NEWLINE_S\xc3\xa6rlig viktig ble en splittelse i den pasifistiske Unione Sindacale Italiana; syndikalister anf\xc3\xb8rt av Filippo Corridoni br\xc3\xb8t ut. Mange av disse for det meste unge utbryterne kunne Mussolini rekruttere inn i Fasci d'Azione Rivoluzionaria (FAR \xe2\x80\x93 Den revolusjon\xc3\xa6re aksjons knipper). FAR gikk sterkt inn for krigsdeltakelse._NEWLINE_Videre kunne Mussolini st\xc3\xb8tte seg til Libero Tancredis anarkister, p\xc3\xa5  irredentister som Cesare Battisti, og p\xc3\xa5 Associazione Nazionalista Italiana. Ogs\xc3\xa5 det patriotiske Partito Socialista Riformista Italiano under Leonida Bissolati og million\xc3\xa6ren Filippo Tommaso Marinetti, grunnleggeren av futurismen, var til nytte. Marinetti fikk i sin tur med seg ytterligere en god del futurister, og mobiliserte tidsskrifter som for eksempel kunstnermagasinet Lacerba for prosjektet \xc3\xa5 f\xc3\xa5 Italia til \xc3\xa5 g\xc3\xa5 med i krigen._NEWLINE_Denne samlingen av kjente navn vokste til en slagkraftig og i \xc3\xb8kende grad militant bevegelse som fikk stadig st\xc3\xb8rre st\xc3\xb8tte i befolkningen. Den 3. mars 1915 innledet regjeringen hemmelige forhandlinger med ententemaktene om en krigsinntreden. Forhandlingene gikk bra fra italiensk synsvinkel; i London ble det gitt l\xc3\xb8fter b\xc3\xa5de om rause finansielle vilk\xc3\xa5r og om store territorielle gevinster. Dermed erkl\xc3\xa6rte Italia den 24. mai 1915 krig mot \xc3\x98sterrike-Ungarn._NEWLINE_Mussolini ans\xc3\xa5 seg selv fortsatt som sosialist, men han \xc3\xb8nsket \xc3\xa5 st\xc3\xb8tte det italienske folk og det italienske proletariat \xe2\x80\x93 og det var de som d\xc3\xb8de p\xc3\xa5 slagmarken. Han ble innkalt til krigstjeneste den 31. august 1915 og havnet i et heller rolig frontavsnitt. Den 22. februar 1917 ble han lett skadet ved et uhell da en italiensk granat eksploderte. Skadene var medvirkende \xc3\xa5rsak til at han ble dimittert fra tjeneste i august  1917. Dimisjonen hadde ogs\xc3\xa5 en politisk bakgrunn._NEWLINE_I september 1915 f\xc3\xb8dte Rachele parets andre s\xc3\xb8nn, Vittorio. To m\xc3\xa5neder etter meddelte Ida Dalser ham at hun ogs\xc3\xa5 hadde f\xc3\xb8dt ham en s\xc3\xb8nn, og gitt ham navnet Benito. (Mussolini betalte bidrag for dette barnet. Ida Dalser opptr\xc3\xa5dte senere offentlig p\xc3\xa5 en m\xc3\xa5te som var pinlig for Mussolini. Det kan hende at Mussolini tidligere faktisk hadde giftet seg kirkelig med henne. B\xc3\xa5de Ida Dalser og hennes s\xc3\xb8nn havnet p\xc3\xa5 nerveklinikk.)_NEWLINE_Den 16. desember 1915 inngikk han offisielt borgerlig ekteskap med Rachele. (I 1925 fulgte \xe2\x80\x93 av politiske grunner \xe2\x80\x93 ogs\xc3\xa5 en kirkelig ektevielse.) Ikke desto mindre skal Mussolini siden ha f\xc3\xb8rt et utsvevende seksualiiv, og en av Mussolinis elskerinner var den j\xc3\xb8diske intellektuelle Margherita Sarfatti, som i 1925 utgav boken The life of Benito Mussolini og gjorde \xc2\xabIl Duce\xc2\xbb verdenskjent. Sarfatti holdt en intellektuell salong i Milano frekventert av intellektuelle og kunstnere som priste Mussolinis regime. Det fantes for \xc3\xb8vrig mange j\xc3\xb8der i den fascistiske bevegelse og regjering, deriblant en j\xc3\xb8disk rabbiner som ledet en bande svartskjorter f\xc3\xb8r revolusjonen i 1922. Med de nye raselovene av 1938 ble de imidlertid utelukket fra fascistbevegelsen._NEWLINE_I oktober 1917 ble Italia rammet av en milit\xc3\xa6r katastrofe ved Flitsch/Tolmein (\xc2\xabCaporetto-offensiven\xc2\xbb) og var p\xc3\xa5 randen av kapitulasjon. Dette sammenf\xc3\xb8rte for f\xc3\xb8rste gang alle viktige partier i kampen mot nederlaget. Ved krigsslutt stod Italia riktignok blant seierherrene, men allpartialliansen br\xc3\xb8t sammen, og gjeld, arbeidsl\xc3\xb8shet og ententestatenes l\xc3\xb8ftebrudd var nasjonalt nedtrykkende. Arbeiderklassen gjorde, ansporet av Lenin, i det som ble kalt de \xc2\xabde begge r\xc3\xb8de \xc3\xa5r\xc2\xbb (Biennio rosso) \xc3\xa5 finne en vei til en bedre fremtid ved hjelp av streiker og okkupasjoner av fabrikker og landeiendommer, med st\xc3\xb8tte fra arditiene. Deres motstandere organiserte kampskavdroner (Squadristi) med finansiering fra industri- og landeiere._NEWLINE_Etter krigen var Mussolini bannlyst fra Det italienske sosialistpartis og marxistenes rekker, men han var fortsatt politisk aktiv innen nasjonalsyndikalistiske kretser. Nasjonalsyndikalistene \xc3\xb8nsket en revolusjon der partirepresentasjon i parlamentet ble erstattet av fagforeningsrepresentasjon. Nasjonalsyndikalistene var f\xc3\xa5 og politisk betydningsl\xc3\xb8se \xe2\x80\x93 men hadde betydning for ettertiden da Mussolinis senere fascistiske tenkning bygger p\xc3\xa5 denne og mange av nasjonalsyndikalistene som Mussolini senere ble fascister._NEWLINE_N\xc3\xa5r Mussolini la sosialismen til side, er ikke et helt avklart sp\xc3\xb8rsm\xc3\xa5l. Det avhenger b\xc3\xa5de av hvor snevert man definerer sosialismen, og kanskje vel s\xc3\xa5 viktig av hva Mussolini innerst inne oppfattet som sosialisme. Legger man til grunn at Mussolini ble utelukket av det italienske sosialistparti, kan man trygt si at skrittet ble tatt omtrent 1918/19. Men benytter man en mer utvidet forst\xc3\xa5else av hva sosialisme er, og at den bestod av stuerene b\xc3\xa5de nasjonale og internasjonalistiske str\xc3\xb8mninger, ser man mye typisk sosialistisk tankegods i fascismen fra begynnelsen av og en god stund fremover. _NEWLINE_Mussolini klarte \xc3\xa5 samle sine egne squadristi den 23. mars 1919 i Milano som Fasci di combattimento (kampforbund). Den rekrutterte fra i utgangspunktet noe sprikende milj\xc3\xb8er, men de fleste fra venstreradikalt hold: De var prokrigs venstreorienterte, fra sosialistiske krigsveteraner, til futurister, anarkister, nasjonalister og intellektuelle syndikalister. Mussolini m\xc3\xa5tte imidlertid innr\xc3\xb8mme deres viktigste ledere, quadrumviratet Italo Balbo, Michele Bianchi, Cesare Maria De Vecchi og Emilio De Bono en h\xc3\xb8y grad av selvstendighet.\n_START_SECTION_\nMussolini som regjeringssjef\n_START_PARAGRAPH_\nSommeren 1922 marsjerte titusenvis av fascister mot Roma for \xc3\xa5 kreve regjeringens avgang. Sosialistene var splittet i mange forskjellige fraksjoner som kranglet seg imellom, og den liberale statsministeren Luigi Facta styrte uten nevneverdig folkelig st\xc3\xb8tte eller begeistring. Fascistene hadde ingen st\xc3\xb8tte i h\xc3\xa6ren, men den sittende regjeringen lot v\xc3\xa6re \xc3\xa5 sette inn tropper for \xc3\xa5 knuse oppr\xc3\xb8ret av frykt for at dette ville f\xc3\xb8re til et blodbad. I stedet ble Mussolini regjeringsleder for en samlingsregjering av de forskjellige partiene p\xc3\xa5 h\xc3\xb8yresiden. Mussolini selv hadde ved mange anledninger uttalt at en venstre-koalisjon mellom sosialister og fascister hadde v\xc3\xa6rt \xc3\xa5 foretrekke, men ettersom sosialistene ikke ville samarbeide, og svartskjortene under fascistlederen Italo Balbos ledelse hadde knust deres partikontorer og banket opp (og i enkelte tilfeller drept) tusenvis av sosialister p\xc3\xa5 veien mot Roma var dette ikke lenger et alternativ._NEWLINE_Fascistpartiet fortsatte \xc3\xa5 bevege seg lenger bort fra sine radikale og venstreorienterte r\xc3\xb8tter mens det satt i regjering. Mussolini ans\xc3\xa5 gjeninnf\xc3\xb8ringen av ro og orden, samt velfungerende offentlig transport, som viktige kriterier for \xc3\xa5 f\xc3\xa5 Italia p\xc3\xa5 fote igjen etter den borgerkrigslignende tilstanden som hadde v\xc3\xa6rt mellom 1920 og 1922._NEWLINE_I 1924 vant fascistene valget med klart flertall og kunne dermed lage sin egen regjering uten \xc3\xa5 m\xc3\xa5tte forhandle med andre partier. I \xc3\xa5rene mellom 1922 og 1926 hadde Mussolinis hemmelige politi eliminert mesteparten av opposisjonen p\xc3\xa5 venstresiden, og under valget ble valglister forfalsket og motstandere trakassert. Like fullt er dagens historikere enige i at fascistene hadde stor st\xc3\xb8tte i befolkningen, men muligens ikke nok til \xc3\xa5 f\xc3\xa5 et klart flertall uten juks._NEWLINE_Etter 1926 var tiden for alvor inne for \xc3\xa5 omsette fascistisk teori til praksis. Et helhetlig korporativt system ble etablert, der landets n\xc3\xa6ringsliv ble organisert i 22 korporasjoner. Disse fastsatte priser p\xc3\xa5 forskjellige varer, l\xc3\xb8nningene til arbeidere og sjefer \xe2\x80\x93 og veiledet regjeringen i hva slags politikk som ville v\xc3\xa6re til beste for hver n\xc3\xa6ringsgren. For \xc3\xa5 unng\xc3\xa5 marxistisk og sosialistisk p\xc3\xa5virkning i dette systemet, innf\xc3\xb8rte fascistpartiet begrensninger p\xc3\xa5 hvem som kunne bli valgt inn i en korporasjon, og i mange tilfeller ble representanter valgt ovenfra og ned, framfor \xc3\xa5 bli valgt inn fra organisasjonen og av personene de ble satt til \xc3\xa5 representere. Dette gjorde det korporative eksperiment mye mer udemokratisk enn det var ment for \xc3\xa5 v\xc3\xa6re, og senere korporative og fascistiske stater slik som Portugal og Spania har fulgt samme modell som Italia valgte etter 1926._NEWLINE_Etter fascistenes valgseier i 1926 ble ogs\xc3\xa5 liberalistene utsatt for fascistisk undertrykking og gikk under jorden. Hemmelige organisasjoner som motarbeidet fascistpartiet eksisterte dermed over hele det politiske spekteret._NEWLINE_Fascistpartiet etter 1926 fortsatte i omtrent samme spor som det hadde fulgt i sin f\xc3\xb8rste regjeringsperiode i 1922. Etter 1926 ble Mussolini stadig gjenvalgt som regjeringssjef av kong Viktor Emmanuel III hvert fjerde \xc3\xa5r, og dermed kunne han styre uten at landets grunnlov ble brutt. Det ble fortsatt satset tungt p\xc3\xa5 politi og h\xc3\xa6r, men ogs\xc3\xa5 offentlige sykehus og utdanning var satsingsomr\xc3\xa5der for staten. Et program kalt \xc2\xabdopolavoro\xc2\xbb ble igangsatt for italienske arbeidere, dette programmet gikk ut p\xc3\xa5 \xc3\xa5 tilby en mengde aktiviteter etter arbeidstid, betalt av staten, omtrent som en fritidsklubb for voksne. Fascistpartiet \xc3\xb8nsket \xc3\xa5 involvere hele befolkningen i sin politikk og tenkem\xc3\xa5te, og derfor ble ogs\xc3\xa5 en rekke fascistiske ungdoms- og barneorganisasjoner igangsatt. Fascistene definerte denne politikken som \xc2\xabtotalitario\xc2\xbb, som p\xc3\xa5 norsk kan oversettes til \xc2\xabhelhetlig\xc2\xbb. Mussolini selv beskrev resultatet av politikken som en \xc2\xaborganisk stat\xc2\xbb (stato organico), og \xc2\xaborganisk\xc2\xbb er et ord som fortsatt g\xc3\xa5r igjen i ny-fascistisk spr\xc3\xa5kbruk._NEWLINE_11. september 1926 ble Mussolini utsatt for et attentat p\xc3\xa5 plassen ved Porta Pia i Roma, da anarkisten Gino Lucetti kastet en bombe mot ham, uten noen virkning.\n_START_SECTION_\nKrig i utlandet\n_START_PARAGRAPH_\nI 1936 angrep og erobret italienske styrker Etiopia og gjorde landet til en del av sitt kolonirike i \xc3\x98st-Afrika. Dette f\xc3\xb8rte til at Italia ble internasjonalt isolert og utst\xc3\xb8tt fra Folkeforbundet._NEWLINE_Samme \xc3\xa5r gjorde deler av den spanske h\xc3\xa6r oppr\xc3\xb8r mot landets marxistiske regjering, og dermed var den spanske borgerkrigen i gang. De vestlige demokratiene holdt seg n\xc3\xb8ytrale i striden og nektet eksport av v\xc3\xa5pen til den lovlige regjeringen. Partene fikk imidlertid milit\xc3\xa6rhjelp fra sine respektive st\xc3\xb8ttespillere blant de autorit\xc3\xa6re statene og fra frivillige politiske sympatis\xc3\xb8rer. Sovjetunionen forsynte regjeringsstyrkene med v\xc3\xa5pen og milit\xc3\xa6re r\xc3\xa5dgivere, mens Italia og Tyskland sendte b\xc3\xa5de v\xc3\xa5pen og milit\xc3\xa6re mannskaper, s\xc3\xa6rlig flystyrker. Til sammen mottok den spanske oppr\xc3\xb8rsh\xc3\xa6ren 70 000 italienske og 10 000 tyske st\xc3\xb8ttetropper, og disse bedre utstyrte og bedre trente mannskapene, kombinert med egne folk, sikret nasjonalistenes leder, generalissimo Francisco Franco, den milit\xc3\xa6re seieren. Korporativ reorganisering av samfunnet etter italiensk modell ble igangsatt like etter nasjonalistenes seier i 1939. _NEWLINE_Italias intervensjon p\xc3\xa5 Francos side forverret forholdet til Frankrike og Storbritannia, men f\xc3\xb8rte til en tiln\xc3\xa6rming til Tyskland.\n_START_SECTION_\nForholdet til Tyskland og nasjonalsosialismen\n_START_PARAGRAPH_\nI likhet med de fleste italienere b\xc3\xa5de i og utenfor fascistpartiet tok Mussolini til \xc3\xa5 begynne med avstand fra Adolf Hitlers rasistiske ideologi, med antisemittisme og forherligelse av \xc2\xabden ariske rasen\xc2\xbb. Store deler av  befolkningen i Italia og de andre middelhavslandene var if\xc3\xb8lge nasjonalsosialistisk ideologi ikke \xc2\xabariere\xc2\xbb. Men Italias tiltagende internasjonale isolasjon etter erobringen av Etiopia og st\xc3\xb8tten til de spanske nasjonalistene, sammen med de grunnleggende likhetstrekkene mellom fascisme og nazisme, f\xc3\xb8rte Hitler og Mussolini sammen. I 1938 innf\xc3\xb8rte Italia etter forbilde av de tyske N\xc3\xbcrnberg-lovene nye raselover som fratok j\xc3\xb8dene deres statsborgerskap og adgang til offentlige stillinger. Mens Mussolini forlot sitt tidligere anti-tyske standpunkt og gikk stadig mer helhjertet inn p\xc3\xa5 tysk side, forble hans utenriksminister (og svigers\xc3\xb8nn) grev Galeazzo Ciano skeptisk til tysk nasjonalsosialisme og ekspansjonisme, og han fors\xc3\xb8kte forgjeves \xc3\xa5 bevare Italias n\xc3\xa6re forhold til vestmaktene_NEWLINE_Mussolini aksepterte den tyske anneksjon av \xc3\x98sterrike i 1938 og medvirket til M\xc3\xbcnchenavtalen som f\xc3\xb8rte til at Tyskland innlemmet det tsjekkiske omr\xc3\xa5det Sudetenland med overveiende tysktalende befolkning. Mens verden var opptatt av at Tyskland i strid med M\xc3\xbcnchen-forliket invaderte Tsjekkoslovakia og gjorde B\xc3\xb8hmen og M\xc3\xa4hren til et tysk protektorat i 1939, benyttet Mussolini anledningen til \xc3\xa5 realisere sine egne ekspansjonstiske m\xc3\xa5l ved \xc3\xa5 angripe Albania v\xc3\xa5ren 1939 og skaffe seg et brohode p\xc3\xa5 Balkan._NEWLINE_I mai 1939 gikk Italia og Tyskland sammen i St\xc3\xa5lpakten, som garanterte gjensidig st\xc3\xb8tte dersom en av partene ble angrepet milit\xc3\xa6rt. Men da Tyskland ikke informerte Italia forut for invasjonen i Polen i 1939, erkl\xc3\xa6rte Italia seg som en ikke-krigf\xc3\xb8rende stat.\n_START_SECTION_\nAndre verdenskrig\n_START_PARAGRAPH_\nDa tyske tropper gikk inn i Polen og dermed utl\xc3\xb8ste den andre verdenskrig, var det fortsatt usikkert hvordan Italia ville forholde seg til denne situasjonen. B\xc3\xa5de grev Ciano og kongen advarte mot innblanding. Men da det sommeren 1940 ble klart at Frankrike ville lide nederlag, besluttet Mussolini \xc3\xa5 g\xc3\xa5 sammen med Tyskland for \xc3\xa5 f\xc3\xa5 sin andel av byttet. 10. juni sendte Italia sin krigserkl\xc3\xa6ring til Frankrike og Storbritannia og gikk over den franske grense i Alpene. Som bel\xc3\xb8nning fikk Italia okkupere noen landomr\xc3\xa5der langs grensen og den franske middelhavskysten._NEWLINE_Fra koloniene i \xc3\x98st-Afrika angrep italienerne de britiske styrkene i Sudan, Kenya og Somaliland og hadde i begynnelsen fremgang. Da de italienske styrkene i kolonien Libya under general Rodolfo Graziani i september 1940 angrep britene i Egypt, rykket de fram til Sidi Barrani f\xc3\xb8r de m\xc3\xa5tte stanse for \xc3\xa5 sikre forsyningslinjene. I 1941 gikk imidlertid de allierte til offensiv og trengte italienerne tilbake over grensen til Libya, og deres nederlag f\xc3\xb8rte til at Tyskland gikk inn i krigen i Nord-Afrika med Afrikakorpset. I \xc3\x98st-Afrika led Italia nederlag mot britiske styrker, som i l\xc3\xb8pet av 1941 erobret alle landets kolonier, inkludert Etiopia._NEWLINE_I oktober 1940 angrep den italienske h\xc3\xa6r Hellas fra det okkuperte Albania. Etter innledende fremgang ble ogs\xc3\xa5 dette en milit\xc3\xa6r katastrofe for Italia. Inbitt gresk motstand mot lite motiverte italienske tropper som var d\xc3\xa5rlig utstyrt for vinterkrig f\xc3\xb8rte til at grekerne rykket over grensen og langt inn i Albania. Dette tvang Tyskland til \xc3\xa5 komme til unnsetning for \xc3\xa5 hindre alliert kontroll over Balkan. Tyskerne invaderte 6. april 1941 Jugoslavia for \xc3\xa5 sikre seg adkomst til Hellas. Italienerne deltok sammen med tyskerne i \xc3\xa5 nedkjempe jugoslavisk og gresk motstand, og som bel\xc3\xb8nning fikk Italia okkupere deler av Hellas og kontroll over den nyopprettede staten Kroatia. Italienske styrker deltok ogs\xc3\xa5 p\xc3\xa5 \xc3\xb8stfronten sammen med tyskerne, og italienske styrker var engasjert i krigshandlingene i Nord-Afrika inntil aksemaktenes endelige nederlag v\xc3\xa5ren 1943. Mussolini fulgte ogs\xc3\xa5 de andre aksemaktene og erkl\xc3\xa6rte krig mot USA i 1941.\n_START_SECTION_\nAvsatt som statsleder\n_START_PARAGRAPH_\nEtter \xc3\xa5 ha blitt presset ut fra sine tidligere kolonier i Afrika, og \xc3\xa5 ha tapt i Hellas, ble Italia selv angrepet da en alliert landgang fant sted p\xc3\xa5 Sicilia i 1943. Fascistpartiets \xc3\xb8verste r\xc3\xa5d (Gran Consiglio del Fascismo) besluttet da at krigen var tapt for Italias del og avsatte med stort flertall Mussolini som statsleder. Blant dem som ga ham mistillitsvotum var svigers\xc3\xb8nnen grev Ciano. Det mange av dem som avsatte Mussolini ikke visste, var at det samtidig fant sted en anti-fascistisk sammensvergelse, og at hele den fascistiske statsformen snart skulle bli avskaffet. Mannen som ble utnevnt til ny regjeringssjef, var marskalk Pietro Badoglio \xe2\x80\x93 en mann som hadde v\xc3\xa6rt medlem av fascistpartiet siden 1924, men som hadde v\xc3\xa6rt en sterk motstander av alliansen med tyskerne. Etter utnevnelsen s\xc3\xb8rget han for \xc3\xa5 f\xc3\xa5 mange fra Mussolinis regjering arrestert, og den nye regjeringen br\xc3\xb8t med aksemaktene og sluttet seg til de allierte og lot h\xc3\xa6ren g\xc3\xa5 sammen med de britiske og amerikanske troppene som n\xc3\xa5 marsjerte mot Roma. Mussolini selv ble arrestert p\xc3\xa5 kongens ordre og holdt fanget p\xc3\xa5 skisportsstedet Campo Imperatore i fjellomr\xc3\xa5det Gran Sasso i Abruzzo-regionen._NEWLINE_Mussolinis s\xc3\xb8nn Bruno Mussolini d\xc3\xb8de i 1943, litt over ett halvt \xc3\xa5r f\xc3\xb8r faren ble avsatt og arrestert. Bruno var bombeflyger p\xc3\xa5 italiensk side og hadde f\xc3\xb8r krigen organisert en sivil luftfartsrute mellom Italia og Brasil. Det var den lengste sivile ruten i verden p\xc3\xa5 den tiden, og tankanlegg ble bygd ut p\xc3\xa5 en del mindre \xc3\xb8yer underveis for \xc3\xa5 tanke opp passasjerflyene. Etter Brunos d\xc3\xb8d skrev Mussolini den noe sentimentale boken Prater med Bruno.\n_START_SECTION_\nLeder av Sal\xc3\xb2-republikken\n_START_PARAGRAPH_\nSenere samme \xc3\xa5r ble Mussolini befridd fra fengselet av tyske fallskjermtropper under ledelse av Otto Skorzeny og innsatt som marionetthersker det tyskokkuperte Nord-Italia. Mussolini ville ikke egentlig bli med p\xc3\xa5 dette prosjektet, men gikk motvillig med p\xc3\xa5 det etter at Hitler hadde forklart at alternativet var \xc3\xa5 bombe Roma og Milano med V2-raketter. Den nye statsdannelsen i Nord-Italia fikk navnet Den italienske sosialrepublikk, eller  \xc2\xabSal\xc3\xb2-republikken\xc2\xbb etter hovedstaden Sal\xc3\xb2 ved Gardasj\xc3\xb8en. De fascistene som involverte seg i regjeringen, eller som soldater under tysk kommando under den nye statsdannelsen, var den absolutt hardeste kjerne av fascistpartiet._NEWLINE_I 1943 mente Mussolini at fascismen hadde stagnert og feilet som revolusjon\xc3\xa6r kraft, og dette aktet han \xc3\xa5 gj\xc3\xb8re noe med. Etter \xc3\xa5 ha forhandlet seg fram til kontroll over mesteparten av den sivile administrasjonen over Sal\xc3\xb2 fors\xc3\xb8kte fascistpartiet \xc3\xa5 revitalisere seg selv gjennom en serie radikale prosjekter. Lover ble innf\xc3\xb8rt for \xc3\xa5 sikre arbeiderdemokrati p\xc3\xa5 arbeidsplassene, og det korporative systemet ble utvidet. Blant annet ble det n\xc3\xa5 innf\xc3\xb8rt et system der arbeiderne skulle ha 50% av stemmene ved valg av ny bedriftsleder, selv om de ikke var aksjon\xc3\xa6rer. Like fullt er Sal\xc3\xb2 i dag sett p\xc3\xa5 som fascistpartiets mest urealistiske prosjekt. Fordi det foregikk midt i en krigssone, forlot de aller fleste av disse prosjektene aldri papiret de ble skrevet p\xc3\xa5. Mye viktigere enn disse virkelighetsfjerne planene var tyskernes massedrap Holocaust. Millioner av j\xc3\xb8der ble samlet opp fra okkuperte tyske omr\xc3\xa5der, og Mussolini gjorde ingenting for \xc3\xa5 redde de rundt 8\xc2\xa0000 j\xc3\xb8dene som ble bortf\xc3\xb8rt fra Nord-Italia under Sal\xc3\xb2. Dette tallet hadde dog v\xc3\xa6rt h\xc3\xb8yere dersom ikke disse aksjonene hadde blitt delvis sabotert av b\xc3\xa5de sivile, milit\xc3\xa6re og den katolske kirken.\n_START_SECTION_\nD\xc3\xb8d\n_START_PARAGRAPH_\nDen 28. april 1945 ble Mussolini, hans elskerinne Clara Petacci og regjeringsmedlemmene Francesco Barracu, Alessandro Pavolini, Fernando Mezzasomma, Paolo Zerbino og Archille Starace henrettet ved arkebusering av kommunistiske partisaner, etter \xc3\xa5 ha fors\xc3\xb8kt \xc3\xa5 flykte inn i Sveits. Likene ble fraktet til Milano, hvor de ble hengt opp ned fra en jernbjelke p\xc3\xa5 en bensinstasjon p\xc3\xa5 Piazzale Loreto. Den opphissede folkemengden ga da utl\xc3\xb8p for sin avsky mot ham._NEWLINE_Mussolini ble f\xc3\xb8rst i stillhet gravlagt p\xc3\xa5 umarkert sted p\xc3\xa5 en krigskirkeg\xc3\xa5rd, men noen fascister klarte etterp\xc3\xa5 \xc3\xa5 finne fram til graven, hvorp\xc3\xa5 de gravde opp liket og plasserte det i en ny grav p\xc3\xa5 Mussolinis hjemsted Predappio. Der ligger han fortsatt. Mussolinis familie skiftet ikke etternavn \xe2\x80\x93 hans yngste s\xc3\xb8nn Romano Mussolini var filmskaper og kunstner, men involverte seg aldri politisk. Han d\xc3\xb8de i 2006, og hans barnebarn Alessandra Mussolini driver i dag det fascistiske partiet \xc2\xabAlternativa Sociale\xc2\xbb. Hun er fortsatt medlem i det italienske parlamentet og i EU-parlamentet."